Document ID: 32013D0653

A BIZOTTSÁG VÉGREHAJTÁSI HATÁROZATA
(2013. november 12.)
a zoonózis-kórokozók antimikrobás rezisztenciájának nyomon követését szolgáló összehangolt ellenőrzési tervhez a 2014. évre nyújtott uniós pénzügyi támogatásról
(az értesítés a C(2013) 7289. számú dokumentummal történt)
(2013/653/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a takarmány- és élelmiszerjog, valamint az állat-egészségügyi és az állatok kíméletére vonatkozó szabályok követelményeinek történő megfelelés ellenőrzésének biztosítása céljából végrehajtott hatósági ellenőrzésekről szóló, 2004. április 29-i 882/2004/EK európai parlamenti és tanácsi rendeletre (1) és különösen annak 66. cikkére,
tekintettel az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről szóló, 2012. október 25-i 966/2012/EU, Euratom európai parlamenti és tanácsi rendeletre (2) (a továbbiakban: költségvetési rendelet) és különösen annak 84. cikke (2) bekezdésére,
mivel:
(1)
A 882/2004/EK rendelet meghatározza többek között a 882/2004/EK rendelet alkalmazásának biztosításához szükséges intézkedések végrehajtásának uniós pénzügyi támogatására vonatkozó eljárásokat.
(2)
A 2003/99/EK európai parlamenti és tanácsi irányelv (3) értelmében a tagállamok biztosítják, hogy a nyomon követés összehasonlítható adatokat eredményezzen az antimikrobás szerekkel szembeni rezisztencia előfordulásáról a zoonózis-kórokozók és - amennyiben közegészségügyi veszélyt jelentenek - egyéb kórokozók esetében.
(3)
Az említett irányelv 7. cikkének (3) bekezdése előírja, hogy a Bizottságnak meg kell állapítania az antimikrobás szerekkel szembeni rezisztencia nyomon követésének végrehajtására vonatkozó részletes szabályokat.
(4)
Számos, az Európai Élelmiszerbiztonsági Hatóság által közzétett tudományos vélemény, valamint az Egészségügyi Világszervezet (WHO), az ENSZ Élelmezési és Mezőgazdasági Szervezete (FAO) és az Állat-egészségügyi Világszervezet (OIE) jelentései is az állatokban vagy élelmiszerekben előforduló zoonózisbaktériumok és kommenzális baktériumok antimikrobás rezisztenciájának összehangolt nyomon követésére szólítanak fel. A Bizottság ezért a 2013/652/EU bizottsági végrehajtási határozatban (4) a 2003/99/EK irányelv 7. cikke (3) bekezdésének megfelelően részletes szabályokat állapított meg az antimikrobás rezisztencia tagállamok általi összehangolt nyomon követésére és az azzal kapcsolatos harmonizált jelentéstételre vonatkozóan.
(5)
Az említett összehangolt nyomon követést a 882/2004/EK rendelet 3. cikkének megfelelően kell elvégezni, biztosítva a hatósági ellenőrzéseknek a kockázatok alapján és megfelelő gyakorisággal történő elvégzését a rendelet célkitűzéseinek elérése érdekében, figyelembe véve az állatokkal, a takarmánnyal vagy élelmiszerrel, a takarmány- vagy élelmiszer-ipari vállalkozásokkal, a takarmány vagy élelmiszer felhasználásával, vagy a takarmány- vagy élelmiszerbiztonságot, illetve az állatok egészségét vagy jólétét esetleg befolyásoló bármely folyamattal, anyaggal, tevékenységgel vagy művelettel kapcsolatban meghatározott kockázatokat.
(6)
A nyomon követés zökkenőmentes és gyors végrehajtásának elősegítése érdekében indokolt, hogy az Unió a 882/2004/EK rendelet 66. cikke (1) bekezdésének c) pontja alapján pénzügyi támogatásban részesítse azokat a tagállamokat, amelyek a legmegfelelőbb szinten végrehajtják a nyomon követést.
(7)
A költségvetési rendelet 84. cikkének és a Bizottság 1268/2012/EU felhatalmazáson alapuló rendelete (5) 94. cikkének megfelelően az uniós költségvetésből a kiadásokra vállalt kötelezettségeket meg kell előznie az intézmény vagy az intézmény által rájuk ruházott hatáskörökkel rendelkező hatóságok által elfogadott finanszírozási határozatnak, amely megállapítja a kiadásokkal járó intézkedések alapvető elemeit.
(8)
Az uniós pénzügyi támogatásban részesíthető intézkedéseket e végrehajtási határozat határozza meg.
(9)
Az uniós pénzügyi hozzájárulás odaítélésének feltétele a tervezett vizsgálatok és elemzések e végrehajtási határozatnak és a 2013/652/EU végrehajtási határozatnak megfelelő végrehajtása, valamint az, hogy az illetékes hatóságok az ebben a végrehajtási határozatban előírt határidőkön belül az összes szükséges információt benyújtsák.
(10)
A hatékony ügyvitel érdekében az uniós pénzügyi hozzájárulás kérelmezése céljából benyújtott kiadási összegeket euróban kell megadni, és meg kell határozni a nem euróban felmerülő kiadásokra alkalmazott átváltási árfolyamot,
ELFOGADTA EZT A HATÁROZATOT:
1. cikk
Tárgy
Az Unió hozzájárul a tagállamok számára az antimikrobás rezisztenciának a 2014. január 1. és 2014. december 31. között baromfiból vett minták esetében, a 2013/652/EU végrehajtási határozatnak megfelelő, összehangolt nyomon követése során felmerült költségekhez, a 17 04 07 01 költségvetési tételből finanszírozandó összesen legfeljebb 1 407 585 EUR-val.
2. cikk
Elszámolható költségek
Az Unió pénzügyi hozzájárulása:
a)
minden egyes tagállam esetében 50 % azon költségek tekintetében, amelyek a 2013/652/EU végrehajtási határozat 1. cikkében említett és az illetékes hatóság által végzett nyomon követés végrehajtása során felmerülnek;
b)
nem haladja meg az alábbi összegeket:
i.
minden egyes vakbélminta esetében 8 EUR személyzeti költség;
ii.
az E. coli minden egyes izolálása és azonosítása esetében 11 EUR;
iii.
a Campylobacter minden egyes izolálása és azonosítása esetében 21,5 EUR;
iv.
minden egyes Salmonella- vagy E. coli-izolátum antimikrobiális érzékenységi vizsgálata esetében 15 EUR;
v.
minden egyes Campylobacter-izolátum antimikrobiális érzékenységi vizsgálata esetében 15 EUR;
vi.
a harmadik generációs cefalosporinokkal és meropenemmel szemben rezisztens Salmonella- vagy E. coli-izolátumok minden egyes jellemzése és osztályozása esetében 17,5 EUR;
vii.
minden egyes Salmonella-szerotipizálás esetében 22 EUR;
viii.
az I. mellékletben megadott felső összeghatárok;
c)
csak a II. mellékletben megadott költségek részesíthetők pénzügyi hozzájárulásban.
3. cikk
Támogathatósági szabályok
(1) Uniós pénzügyi hozzájárulás a következő feltételek mellett adható:
a)
a tagállamok 2015. május 31-ig technikai jelentést küldenek az Európai Bizottság által ezzel a feladattal megbízott Európai Élelmiszerbiztonsági Hatóság számára, amely jelentés tartalmazza legalább a 2013/652/EU végrehajtási határozat mellékletének B. részében előírt információkat;
b)
a tagállamok 2015. május 31-ig elektronikus formában pénzügyi beszámolót nyújtanak be a Bizottságnak az e határozat III. mellékletében meghatározott formátumban. Pénzügyi támogatás csak abban az esetben adható, ha a felmerült költségek kiegyenlítésére még a térítési kérelem benyújtása előtt sor került. A pénzügyi beszámolóban említett összes kiadást igazoló dokumentumokat csak kérésre kell eljuttatni a Bizottsághoz.
(2) Amennyiben az e cikk (1) bekezdésében megállapított feltételek nem teljesülnek, a Bizottság a meg nem felelés jellegére és mértékére, valamint az Uniónak esetlegesen okozott pénzügyi veszteségre tekintettel csökkentheti az I. mellékletben említett hozzájárulások összegét.
4. cikk
Kiadásokra vonatkozó átváltási árfolyam
A hatékony ügyvitel érdekében az uniós pénzügyi hozzájárulás kérelmezése céljából benyújtott kiadási összegeket euróban kell megadni. Ha egy tagállamnál a kiadás nem euróban merül fel, akkor az érintett tagállam átváltja euróra az Európai Központi Bank által annak a hónapnak az első napja előtti utolsó kereskedelmi napon jegyzett árfolyamon, amelyben az érintett tagállam benyújtja a kérelmet.
5. cikk
Ez a határozat a 966/2012/EK, Euratom rendelet 84. cikke értelmében finanszírozási határozatnak minősül.
6. cikk
Ennek a határozatnak a tagállamok a címzettjei.
Kelt Brüsszelben, 2013. november 12-én.

Labels: 16
19
5
0
6